Skaudvilės tiltas

Skaudvilės tiltas – arkinis tiltas, stovintis Tauragės rajone, paribyje tarp Skaudvilės ir Pužų, 1,8 km į pietvakarius nuo miestelio centro, 0,6 km į šiaurės rytus nuo Pužų pašto stoties. Tiltas pastatytas senojoje kelio  trasoje. Tai dabartinio lygiagretaus kelio  į Puželius atkarpa, kertanti Ančios upės, Šešuvies dešiniojo intako, slėnį. 

 Istorija 

1836-1858 m. tiesiant Peterburgo-Karaliaučiaus plentą (per Joniškį, Šiaulius, Tauragę), buvo pastatyta medinių tiltų, tarp jų ir 7 angų 48 m ilgio spyrinės sistemos tiltas su lytlaužomis per Ančią ties Skaudvile.Jonas Paulauskas (paruošė).
Kelio Lietuvoje istorija (tęsinys III). Tiltų statyba dirst.lt 

1926 m. baigtas statyti  trijų lankstų skliautinis, dviejų briaunų tiltas per Ančią ties Skaudvile. Tai 37 m ilgio ir 7 m pločio statinys, kurio tarpatramis 20 m. Pastatytas pagal inžinieriaus Prano Markūno projektą. Tarpukario žurnale „Technika ir ūkis“ P. Markūnas detaliai aprašė šio tilto konstrukciją ir kainą. Arkinės perdangos, palyginus su sijinėmis, racionalesnės plieno kiekiu, bet, kad atlaikytų skėtimo jėgas, reikėjo stipresnių atramų. Autorius straipsnyje akcentavo, kad statybos vietos gruntas - kietas molis, kuriam galima perduoti ne tik jėgų spaudimą, bet ir arkos sukeliamų horizontalių apkrovų poveikį.A. Nakas. Architektas inžinierius Vytautas Landsbergis-Žemkalnis ir jo darbų konstruktoriai, Vilnius, Technika, 1997, p. 49. 

Kituose šaltiniuose pateikiama, jog tai buvo 41 m ilgio, monolitinio gelžbetonio arkinis tiltas. Karpyta monolitinė briaunotoji plokštė per gelžbetonines kolonas rėmėsi į masyvius pamatus pirmame ir trečiame tarpatramiuose ir į dvi arkas viduriniame tarpatramyje. Išilginės arkinės konstrukcijos tarpusavyje sujungtos skersiniais gelžbetoniniais ryšiais.Henrikas Kebeikis. Arkinis tiltas per Ančią prie Skaudvilės genealogy.lt p. 204 

1952 m. tiltui atliktas kapitalinis remontas. Krantines atramas sudarė monolitiniai ramtai su gelžbetoniniu anstatu. 

Tiltas su dviem eismo juostomis, be šalitilčių pėstiesiems. Kraštus riboja betoniniai bortai ir ant jų įtaisyti metaliniai turėklai. Šalia tilto, Pužų pusėje, pastatyta Ančios kraštovaizdžio draustinio rodyklė. Ribojama pravažiuojančių automobilių masė iki 12 t. Nuo tilto į abi puses kyla 5 proc. įkalnės.Skaudvilės tiltas Google Street View

 Šaltiniai 

 Nuorodos 

 Fondas Nr. 1171. Architektūros muziejaus dokumentų kolekcija. Gelžbetoninis tiltas per Ančios upę prie Skaudvilės miestelio. Inžinierius P. Markūnas. 1926 m. (140 AFM-333)



Kategorija:Skaudvilė
Kategorija:Lietuvos arkiniai tiltai
Kategorija:Tauragės rajono tiltai